مشهور افغان سندرغاړی مختار مجید مړ شو 
مشهور افغان سندرغاړی مختار مجید د متحده ایالاتو د ورجینیا په ایالت کې د ۵۸ کالونو په عمر مړ شو. 
ښاغلي مختار د زیاتې مودې راپدیخوا د سرطان په ناروغۍ اخته و. یو بل افغان سندرغاړي فرهاد دریا چې د ښاغلي مختار سره یې ناسته پاسته درلوده په فیس بوک کې لیکلي، "ژړا مې لیکلو ته نه پریږدي. نن مې یو ورور، یو ملګری او داسې څوک مړ شوی چې د نیمایي ژوند خاطرې مې ورسره تړلې وې. نن مختار مجید – مُخی – مړ شو". يو شمیر کسان چې د ښاغلي مجید کورنۍ سره نږدې اړیکي لري د دې افغان سندرغاړي مړینه یې تائید کړې. مجید مختار د ۱۹۸۰ په لسیزه کې د نورو افغان سندرغاړو فرهاد دریا، اسد بدیع او جاوېد راهي سره یو ځای د باران په نامه موسیقۍ ډله درلوده. د هغوي یوه مشهوره سندره د "گل سر چوکی شیشته" ده چې ډیر مینه وال لري. ګڼ شمیر افغان سندرغاړو د ښاغلي مختار په مړینه خفګان ښودلی. سندرغاړې آریانا سعید په فیس بوک کې لیکلي، "هیله لرم چې د استعداد لرونکي او مهربان سندرغاړي د مرګ خبر سم نه وي" میرمن سعید همدارنګه لیکلي چې تیره میاشت یې د ښاغلي مجید سره کتلي او دا چې د هغه د مرګ د خبر په خبریدو یې ټکان خوړلی.